钦定古今图书集成/理学汇编/文学典/第047卷 > 杜台卿
## 钦定古今图书集成/理学汇编/文学典/第047卷 > 杜台卿

按《隋书》本传：“台卿字少山，博陵曲阳人也。父弼，齐卫
尉卿。台卿少好学，博览书记，解属文。仕齐奉朝请，历
司空西阁祭酒、司徒户曹著作郎、中书黄门侍郎。性
儒素，每以雅道自居。及周武帝平齐，归于乡里，以《礼
记》《春秋》讲授子弟。开皇初，被征入朝。台卿尝采《月令》，
触类而广之，为书，名《玉烛宝典》十二卷。至是奏之，赐”
绢二百匹。台卿患聋，不堪吏职，请修国史，上许之，拜
著作郎。十四年，上表请致仕，敕以本官还第。数载，终
于家。有集十五卷，撰《齐记》二十卷，并行于世。无子，有
兄蕤，学业不如台卿，而干局过之，仕至开州刺史。子
公赡，少好学，有家风，卒于安阳令。公赡子之松，大业
中为起居舍人。